Lights Off

«Lights Off» (norsk oversettelse: lysene av) er en indiepopsang fra 2021 med den norsk-tsjekkiske gruppen We Are Domi. Sangen var Tsjekkias bidrag i Eurovision Song Contest 2022 i Torino i Italia.

Om sangen 
Sangen ble skrevet i september 2021 under låtskriversamlingen Songwriting Camp CZ i Tsjekkia. På oppdrag fra det norske selskapet Arctic Rights Management dro den norske produsenten Einar Eriksen Kvaløy til leiren, der han traff på bandet We Are Domi, som består av de norske musikerne Casper Hatlestad og Benjamin Rekstad samt den tsjekkiske vokalisten Dominika Hašková. Sammen med den britiske låtskriveren Abigail Frances Jones jobbet de hele dagen med å lage en sang. Etter dette bestemte de seg for å bruke kvelden på å skrive en låt til, og denne låten var «Lights Off». 

«Lights Off» handler om å komme seg videre etter et kjærlighetsbrudd, til tross for alle sorger, anger og fortvilelse. 

I oktober ble låten plukket ut til å delta i den tsjekkiske sangkonkurransen Eurovision Song CZ 2022, der vinneren får representere Tsjekkia i Eurovision Song Contest 2022. Kvaløy fløy tilbake til Praha for å gjøre låten ferdig og produsere den.

Eurovision Song Contest 
Eurovision Song CZ 2022 ble arrangert av kringkasteren Česká televize i desember 2021. Syv bidrag deltok, og vinneren ble kåret i en kombinasjon av en tolvpersoners internasjonal jury, en internasjonal internettavstemning og en telefonavstemning blant tsjekkiske tv-seere. «Lights Off» vant de to første, men kom på fjerdeplass hos tsjekkiske tv-seere. Tross dette vant sangen sammenlagt og ble Tsjekkias bidrag til Eurovision Song Contest 2022 i Torino i Italia. 

I Eurovision deltok låten i semifinale 2 torsdag 12. mai. «Lights Off» ble nummer 4 av 18 i semifinalen, og kvalifiserte seg til finalen lørdag 14. mai. I finalen var bidraget det første ut på scenen og endte til slutt som nummer 22 av 25 med 38 poeng.

Listeplasseringer

Referanser 

 

Tsjekkisk musikk
Tsjekkiske sanger
Norske sanger
Bidrag til Eurovision Song Contest 2022
Sanger fra 2021